钦定古今图书集成/历象汇编/岁功典/第086卷 > 仲冬时令赋〈以题为韵〉 张钦敬
## 钦定古今图书集成/历象汇编/岁功典/第086卷 > 仲冬时令赋〈以题为韵〉 张钦敬

粤若大君光宅，海内文思，开帝王之洪绪，振皇纪之纲维。敷化布和，设明堂以听政；发祥储祉，坐宣室而
受釐。有典有则，念兹在兹。负扆恭己，凝旒肃祗。享会
必依乎是月，寒暑不易乎斯时。若乃睦以神人，施乎
政令。普惠泽以流渥，鼓薰风而入咏。日月唯朗，星辰
克正。调历数之璿衡，叶乾坤之宝命。况乎阳气告始，
豳歌御冬，惟时是恤，维政之雍。穆元堂以敷化，感黄
冠以劳农。命《鲁史》之登台，或书云物；审《周官》之有祀，
时命秩宗。于是恒宪聿修，旧章遐布。饬盖藏之是密，
警门闾而必固。一以永宁，各知攸措。涤器物之疏奄，
釐冰池之凝沍。休力役，省征赋。养国中之鳏寡，罢官
守之尸素。是使风雨丕顺，曾不爽于丰年；霜露以时，
谅匪僭于岁暮。抚三五之遐轨，案道德之平裕。方见
与羲农而比崇，岂直等成周之景祚而已？顾惭眇质，
叨承选众。神仙作尉，非汉氏之称梅；孝友承家，愧诗
人之歌仲。谬昌言于圣德，岂缘情而有中。

大同十一月庚戌　　　　　，《梁简文帝》。

兹园植艺积，山谷久纡威。直兴转多绪，真事亦因依。
是节严冬景，寒云掩落晖。远闻风瑟瑟，乱视雪霏霏。
浪起川难渡，林深人至稀。山禽背迳走，野马历塘飞。